ژنانی ناو بەشێک لە لایەنە سیاسییەکانی باشوری کوردستان، دژی هەوڵەکانی هەڵگیرساندنی شەڕن، کە پەدەکە دەستپێشخەریی بۆ دەکات و ئاماژە بۆ ئەوەدەکەن قوربانیی یەکەم لە شەڕەکاندا ژنانن، دەڵێن: دەبێت ژنانان ڕۆڵی ئاشتییخوازیی لەناو حزبەکانیاندا بگێڕن و هەوڵ بۆ یەکڕیزیی کورد بدەن.
ژنانی حزبە جیاوازەکانی هەرێمی کوردستان، دەربارەی سیاسەتە شەڕەنگێزییەکانی پەدەکە و هەوڵەکانی بۆ هەڵگیرساندنی شەڕ، هەروەها ڕۆڵی ژنان بەگشتیی و بەتایبەت ژنانی ناو لایەنەکان بۆ ڕاگرتنی هەوڵەکانی هەڵگیرساندنی شەڕ، بۆ ڕۆژنیوز دەدوێن.
دڵپاک تاهیر، ئەندامی سەکردایەتی یەکێتی نیشتیمانی کوردستان – یەنەکە، دوپاتیکردەوە کە لێدانی زەنگی شەڕی ناوخۆ، لە قازانجی هیچ حزبێک و تاکێکی کوردێکدا نابینێت، لەبەرئەوەی پێیوایە کورد هەمیشە لە شەڕی ناوخۆدا زەررمەند دەبێت و لە بەرژەوەندیی دووژمنەکانمانە.
ئەو ئەندامەی سەرکردایەتی یەکێتی جەختیش لەوەدەکاتەوە، لە هەڵگیرساندنی شەڕدا ژنان قوربانیی یەکەمن، بۆیە گرنگە ڕۆڵی ئاشتیی خۆیان لە حزبەکانیاندا بگێڕن، بە پێویستیشی دەزانێت ژنان بەدەر لە تێڕوانینە سیاسییەکانی ئێستا، هەڵوێستیان لەم پرسەدا هەبێت.
لەبارەی هەڵوێستی ژنانی حزبەکان دڵپاک تاهیر، دەڵێت: ژنان چاوەڕوانی حزبەکان دەکەن، ئەگەر پرسەکە گەیشتە بن بەست دەبێت چاوەڕوانی هەڵوێستی زۆر قورس لە ژنان بکەن، دڵنیاشم بە حزبەکانیان دەڵێن بەسە ئیتر جێبەجێکردنی ئەجێندای دووژمنەکانمان.
شەیدا مەعروف، ئەندامی کۆمیتەی سلێمانی حزبی زەحمەتکێشانی کوردستان، بەمشێوەیە بۆچوونی خۆی خستەڕوو: دەبێت ژنان لەدانوستان و شاندەکاندا ڕۆڵی خۆیان بگێڕن و ژنبوونی خۆیان بسەلمێنن، ئەگەر ژنێک بیەوێت لەو پارتەی تێیدایە ڕۆڵی هەبێت پێویستە بۆچوونی خۆی هەبێت و پێشەنگیی خۆی بسەلمێنێت، بوونی ژنانیش هۆکاری سەرکەوتنی دانوستانەکانە.
دەشڵیت: ژنانی ناو پارتە جیاوازەکان بۆ پرسە نەتەوەییەکان یەکدەنگ و یەکڕیزنین، کاتێک کەمپەینێک دەکرێت بۆ پرسە نەتەوەییەکان کەمترین ژن ئامادە دەبن، دەبێت لەجیاتی گوێڕایەڵی حزبەکانیان ڕۆڵی ڕاستەقینەی خۆیان وەک ژنێک بگێڕن، دژی هەڵگیرساندنی شەڕ بووەستنەوە.
هاوکات شەیدا، ئەو دۆخەی ئێستا بە دەرفەتێکی باش بۆ ژنانی ناو حزبەکان دەبینێت، تا پێکەوە ڕۆڵی ڕاستەقینە و ئاشتیخوازانەی خۆیان بگێڕن و بەحزبەکانیان ڕابگەییەن، کە نابێت شەڕی کورد بە کورد ڕووبدات.
ژنانی لایەنە سیاسییەکان جەخت دەکەنەوە، دەبێت ژنان ڕۆڵبگێڕن لە ڕێگەنەدان بە هەڵگیرساندنی شەڕی ناوخۆ و هەوڵبدەن بۆ یەکڕیزی کورد، لەو بارەیەوە بەهار عەبدولڕەحمان، ئەندامی سەرکردایەتی یەکگرتووی ئیسلامی کوردستان، یەکڕیزی نێو ماڵی کورد لەم دۆخەدا لە هەر کاتێک زیاتر بە پێویست دەزانێت و بە گرنگیشی دەزانێت لایەنەکان سوود لە مێژوو وەربگرن و شەڕی کورد بە کورد مەحروم بکەن.
بەهار عەبدولڕەحمان دەبارەی ڕۆڵی ژنان لەکارکردنیان بەو گیانە ئاشتیخوازانەیەی کە هەیانە، دەڵێت: پێویستە لە ئیستادا ئەو ڕۆحە ئاشتیخوازەی لە ژندا هەیە بگوازرێتەوە ناو کۆمەڵگا، ژنان هەوڵەکانیان بۆ یەکڕیزی بەرقەرار بکەن، هەر وەک پێشتر ڕۆڵییان هەبووە، کار بۆ یەکڕیزی بکەن.
ئەوەی سەرجەم ژنان و بەتایبەت ژنانی لایەنە سیاسییەکان لەسەری کۆکن ئەوەیە بەگشتی شەڕ، تەنها لە قازانجی دووژمنان دەبینن، بەپێویستیشی دەزانن حزبەکان لەجیاتی شەڕی ناوخۆ کار بۆ یەکڕیزیی بکەن.
ک.س